Bosch en Ward inspirasie vir ander by OP | Netwerk24
Regsman sien pyn van ma wat in NS 'moor'
Hoe verdedig jy iemand wat sy of haar eie kinders vermoor het?
Bosch en Ward inspirasie vir ander by OP
Deur Michael Green 04 Februarie 2021 06:34
Curwin Bosch en Jeremy Ward se sukses op franchise-vlak dien as inspirasie vir ander rugbyspelers in die Oostelike Provinsie om ook die trappie boontoe te probeer neem.
"Dis nie nou die tyd om skaam te wees nie. Van ons is nou op die ouderdom waar ons vir spanne gekies begin word," sê die OP-vleuel Athi Mayinje.
Athi Mayinje was twee seisoene gelede een van die voorste driedrukkers in die Eerste Liga. Foto: Gallo Images
Mayinje (25) het saam met Bosch en Ward, wat deesdae vir die Haaie uitdraf, vir die Grey High School in Port Elizabeth gespeel.
"Ons het saam vir die OP-skole gespeel. So, ek sal ook graag die trappie boontoe wil probeer neem en franchise-rugby speel," sê Mayinje.
Hy het reeds 27 wedstryde vir die OP gespeel en is een van 'n groep talentvolle agterspelers waaruit die hoofafrigter, Peter de Villiers, 'n opwindende agterlyn kan kies.
Nes een van die senters in die OP-groep, Sherwin Slater, het Mayinje ook 'n draai by die Griffons gemaak.
Anders as Slater, het hy egter nooit die kans gekry om vir die Noord-Vrystaters te speel nie.
"Ek was vir verlede jaar by die Griffons gekontrakteer, maar het toe weens die Covid-19-pandemie nooit vir die span gespeel nie," verduidelik Mayinje.
Sherwin Slater (links) en Athi Mayinje (regs) is twee van die OP se agterspelers wat nie kan wag om hulself teen meer bekende spelers in die Franchisebeker-reeks te meet nie. Foto: Michael Green
Slater (26), wat in Andrew Rabie op skool was, het nooit vir die OP Cravenweek-rugby gespeel nie.
Hy was wel vir twee jaar in die OP se Akademie-span en het ook al 'n paar wedstryde vir die OP en twee seisoene vir die Griffons gespeel.
"Die tyd by die Griffons was twee van die beste jare van my lewe, maar ek is nou weer terug by die OP en sover geniet ek dit baie. In 'n maand het ek al verskriklik baie by coach Peter (de Villiers) geleer," sê Slater.
Ook hy hoop die OP kry die kans om hierdie seisoen in die Franchisebeker-reeks te speel.
Hy het as skoolseun reeds vir die Harlequins in die Baai klubrugby gespeel en het nog nooit vir 'n uitdaging teruggedeins nie.
"As 'n rugbyspeler wil jy jou teen die beste meet. Ek weet baie mense glo nie ons kan dit doen nie, maar ek dink ons sal hulle verras," sê hy.